

LIETUVOS RESPUBLIKOS ŠVIETIMO, MOKSLO IR SPORTO MINISTERIJOS ŠVIETIMO KOKYBĖS IR REGIONINĖS POLITIKOS DEPARTAMENTAS

Biudžetinė įstaiga, A. Volano g. 2, 01124 Vilnius, tel. (8 5) 219 1116, el. p. smmin@smm.lt, http://www.smm.lt.

Duomenys kaupiami ir saugomi Juridinių asmenų registre, kodas 188603091

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |
| --- | --- | --- |
| Savivaldybių administracijų švietimo padalinių vadovams Švietimo įstaigų vadovams |  |  2020-10-07 Nr. SR-4597 |

|  |
| --- |
| **DĖL COVID-19 GRĖSMĖS VALDYMO PRIEMONIŲ** |

Savivaldybių merams, švietimo padalinių vadovams, švietimo įstaigų vadovams buvo išsiųstas Švietimo, mokslo ir sporto ministerijos kanclerio 2020 m. rugsėjo 7 d. raštas Nr.  SR-4064 „Dėl COVID-19 grėsmės valdymo priemonių“. Dėkojame už Jūsų bendradarbiavimą užtikrinant informacijos sklaidą, švietimo įstaigų vadovams – už operatyviai teikiamą ir atnaujinamą informaciją.

Mokyklų pateikti duomenys yra nuolat analizuojami, stebima tendencija. SOS anketos analizės duomenimis, COVID-19 jau palietė 10 proc. mokyklų (nuo visų ikimokyklinio, bendrojo ugdymo, profesinio mokymo ir neformaliojo vaikų švietimo įstaigų) 36 (60 proc.) savivaldybėse. Sergančių ar izoliacijoje esančių mokinių dalis sudaro 0,4 proc. nuo visų bendro besimokančiųjų skaičiaus, pedagogų – 0,5 proc. Visos mokyklos, kuriose yra nustatyti COVID-19 atvejai, dirba mišriai, derindamos kasdienį ir nuotolinį mokymo/ugdymo proceso organizavimo būdą, išskyrus išimtinius atvejus, kai ugdymo procesas vykdomas tik nuotoliniu mokymo proceso organizavimo būdu.

Apibendrintais analizės duomenimis, atkreipiant dėmesį į tendencijas, yra nuolat dalijamasi su savivaldybėmis. Situacija Lietuvos mokyklose pristatoma Lietuvos Respublikos Vyriausybės COVID-19 sukeltos situacijos valdymo komitete. Mokyklų pateikti duomenys naudojami sprendimams priimti ir savivaldybių, ir valstybės lygiu. Dalyvaujant savivaldybių švietimo padalinių vadovams, švietimo įstaigų vadovams, kas savaitę situacija aptariama Švietimo, mokslo ir sporto ministerijos organizuojamose vaizdo konferencijose, dalijamasi patirtimi, pateikiami gerosios praktikos pavyzdžiai.

Mokyklų nuolat pateikiami ir atnaujinami SOS anketos duomenys yra lyginami su Nacionalinės visuomenės sveikatos centro turimais duomenimis ir tikslinami. Siekiant valdyti COVID-19 grėsmę ugdymo procese, svarbu, kad visi COVID-19 ir taikomos izoliacijos atvejai būtų užfiksuoti. Laiku neatnaujinus duomenų, turima informacija išsikreipia.

Atsižvelgdami į tai, kad mokyklų teikiama ir atnaujinama informacija apie COVID-19 ir izoliacijos atvejus yra labai reikalinga, pakartotinai siunčiame nuorodas:

* [SOS.SMSMCOVID-19\_BU](https://forms.gle/xvZhZznBT4XjVVES9) bendrojo ugdymo mokykloms,
* [SOS.SMSMCOVID-19\_IU](https://forms.gle/W2PP2NdM17zA91LP9) ikimokyklinio ugdymo mokykloms,
* [SOS.SMSMCOVID-19\_PM](https://forms.gle/Sh9gJarHMyH3UCZL7) profesinio mokymo įstaigoms,
* [SOS.SMSMCOVID-19\_NŠ](https://forms.gle/WsVc3RAYVEYqP9cQ8) neformaliojo vaikų švietimo mokykloms.

Šias nuorodas švietimo įstaigų vadovų prašome naudoti tada, kai mokyklų darbuotojams ar mokiniams buvo nustatytas COVID-19, mokyklos darbuotojams ar mokiniams NVSC nurodymu taikoma izoliacija. Informaciją prašytume nedelsiant atnaujinti tada, kai situacija keičiasi. Jeigu kurią nors dieną duomenys nebus atnaujinti, bus laikoma, kad situacija švietimo įstaigoje nesikeitė.

Primename trumpą instrukciją, kaip reikėtų atnaujinti anketos duomenis. Užpildžius anketą, į Jūsų nurodytą elektroninį paštą ateina laiškas, kuriame rasite aktyvų mygtuką *„Redaguoti atsakymą“* (angl. *„Edit response“*). Šio laiško neištrinkite ir saugokite. Paspaudus mygtuką *„Redaguoti atsakymą“*, galima peržiūrėti pateiktus atsakymus, o taip pat ir atnaujinti duomenis. Pakeitus duomenis, anketos pabaigoje reikia paspausti mygtuką *„Pateikti“* (angl. *„Submit“*). Labai svarbu, kad nurodytumėte teisingą elektroninio pašto adresą (patogiausias yra naudoti *„Gmail“*).

Garantuojame pateiktų duomenų saugumą.

Nuoširdžiai dėkojame už bendradarbiavimą.

Departamento direktorius Aidas Aldakauskas

Aušra Jankauskienė, tel. 8 619 55 449, el. p. Ausra.Jankauskiene@smm.lt